九日登巴陵置酒望洞庭水軍
作者：李白
朝代：唐

paragraphs: 九日天氣清，登高無秋雲。
造化闢川嶽，了然楚漢分。
長風鼓橫波，合沓蹙龍文。
憶昔傳遊豫，樓船壯橫汾。
今茲討鯨鯢，旌斾何繽紛。
白羽落酒樽，洞庭羅三軍。
黃花不掇手，戰鼓遙相聞。
劒舞轉頹陽，當時日停曛。
酣歌激壯士，可以摧妖氛。
齷齪東籬下，淵明不足羣。